Szivós Márton az olimpiai bajnok Hosnyánszky Norbert edzője is lesz a Honvédnál
A Budapesti Honvéd férfi vízilabdacsapatának eddigi vezetőedzője, Merész András még februárban egy élő televíziós adásban jelentette be, hogy a következő szezonban már nem ő, hanem a csapatkapitány, Szivós Márton lesz a gárda trénere, vagyis az ő utódja.
A Honvéd pólócsapatának vezetőedzője jelentette be, hogy Szivós Márton lesz az utódja a kispadon | Eurosport
Mivel az elmúlt évekhez hasonlóan a Honvéd erre a sajtótákékozatóra sem küldött meghívót sem a szerkesztőségünknek, sem e sorok írójának, és a sajttáj élő Facebook-közvetítésének hangminősége hagy némi kívánnivalót maga után - a lényegből, Szivós Mártonból például egy hangot nem lehet érteni -, kénytelenek vagyunk az MTI beszámolójára támaszkodni.
Ez alapján Gergely István, a BHSE ügyvezető elnöke elmondta, egy hosszú folyamat végén újra összeállhat egy csapat, amely olyan célok közelébe kerülhet, amelyek büszkévé tehetik az egyesületet. Hozzátette, az új vezetőedző, Szivós Márton személyében egy fiatal honvédos ül a kispadon, nagy ambíciókkal, remek "kémiával" a csapattal való kapcsolatban.
Szivós Mártonnak a koronavírus-járvány miatt hozzá méltatlan módon, egy félbeszakított idénnyel kellett elbúcsúznia játékospályafutásától, az utolsó emléke az lesz róla az embernek a medencéből, hogy a Honvéd 8-asa a Szolnok elleni idegenbeli 10-10-es döntetlennel záruló mérkőzésen hét (7!) gólt lőtt.
A két "sztárigazolás", a széteső Egerből érkező Hosnyánszky és Decker Ádám - akikkel Szivós Marci 2013-ban együtt lett világbajnok - mellett a csapathoz érkezik Szombathelyről a junior vb-bronzérmes Ekler Bendegúz, Pécsről Chilkó Márton és egyéves vasasos kitérő után visszatér a saját nevelésű Kiss Bálint. Távozott az egyesülettől Lukács Ábel, Tóth Gyula, Fülöp Bence, Kardos Alexander; dr. Kiss Gergely, Szivós Márton és Juhász Zsolt pedig befejezte pályafutását.
Szivós Márton vezetőedző elmondta, kisebb-nagyobb megszakításokkal húsz éve szolgálja a Honvédot. Hozzátette, bízik benne, hogy a rutinos klasszisokkal megerősített csapat újra a legjobbak közé tudja beverekedni magát. "Szeretném a csapatot minél sikeresebben vezetni, jó szerkezetű társaság, amely képes lehet elérni a nemzetközi kupaszereplést is, ezen kívül célom, hogy a játékosok magukhoz mérten a lehető legtöbbet fejlődjenek. Hosnyánszky Norbertet pedig a lehető legjobb állapotban szeretném átadni a tokiói olimpiára Märcz Tamásnak" - nyilatkozta Szivós Márton, aki külön köszönetet mondott Merész Andrásnak, aki "kinevelte" őt a nagycsapat számára.